โปรดเกล้าให้จัดทำ เครื่องสังเค็ด
เอาถวายตามวัด เพื่อเป็นที่ระลึก งานพระบรมศพ,สมเด็จพระเจ้าอยู่หัวโปรดเกล้าฯ จัดทำของที่ระลึกและเครื่องสังเค็ดถวายแก่พระสงฆ์บรรพชิตจีนนิกาย และอนัมนิกาย รวมทั้งถวายตามพระอารามหลวงในการบำเพ็ญพระราชกุศลออกพระเมรุมาศถวาย พระเพลิงพระบรมศพพระบาทสมเด็จพระปรมินทร มหาภูมิพลอดุลยเดช โดยให้ออกแบบสร้างให้ประณีต มีความหมายเกี่ยวพันในหลวงรัชกาลที่ 9 ด้าน มีชัย ฤชุพันธุ์ ชื่นชมความตั้งใจของประชาชนเข้าคิวรอนานหลายชั่วโมงเพื่อให้ได้เข้าถวายสักการะพระ บรมศพแค่ 15 วินาที ขณะที่ กทม.นำอาสาสมัครร่วมดูแลยืดอายุต้นมะขามรอบสนามหลวง ระหว่างรอขุดล้อมนำออกไปบางส่วน เพื่อใช้พื้นที่ในการสร้างพระเมรุมาศ,เมื่อวันที่ 28 ม.ค.ซึ่งเป็นวันครบรอบ 108 วัน พระบาทสมเด็จพระปรมินทรมหาภูมิพลอดุลยเดช เสด็จสวรรคต ผู้สื่อข่าวได้รับแจ้งจากสำนักพระราชวังว่า สมเด็จพระเจ้าอยู่หัว โปรดเกล้าโปรดกระหม่อมให้สำนักราชเลขาธิการ และสำนักพระราชวังดำเนินการจัดทำของที่ระลึกงานพระบรมศพพระบาทสมเด็จพระปรมินทรมหาภูมิพลอดุลยเดช ถวายแด่พระสงฆ์บรรพชิตจีนนิกาย และอนัมนิกาย รวมทั้งถวายตามพระอารามหลวง ในการบำเพ็ญพระราชกุศลออกพระเมรุมาศถวายพระเพลิงพระบรมศพพระบาทสมเด็จพระเจ้าอยู่หัวโดยของที่ระลึกและเครื่องสังเค็ดดังกล่าว จะต้องมีการออกแบบสร้างขึ้นโดยประณีต ลวดลาย สีสันที่ใช้และปักประดับต้องมีความหมายเกี่ยวพันในพระบาทสมเด็จพระปรมินทร มหาภูมิพลอดุลยเดช ทั้งนี้ ธรรมเนียมนิยมการสร้างถวายเครื่องสังเค็ด เริ่มขึ้นหลังจากงานพระบรมศพพระบาทสมเด็จพระจุลจอมเกล้าเจ้าอยู่หัว รัชกาลที่ 5 เป็นต้นมา โดยเครื่องสังเค็ดจะถวายไปยังวัดวาอารามต่างๆ ทั้งในกรุงเทพฯ และต่างจังหวัด มีหลายประเภทด้วยกัน เช่น ธรรมาสน์เทศน์ ธรรมาสน์สวด หนังสือปาติโมกข์พร้อมตู้ เทียนสลักพร้อมตู้ลายทอง หีบใส่หนังสือสวด หนังสือเทศน์ พัดรองย่าม ผ้ากราบ และภาชนะเครื่องใช้ต่างๆของสงฆ์,นอกจากนี้ สำนักพระราชวังได้สรุปยอดรวมประชาชนที่เดินทางมาถวายสักการะพระบรมศพ เมื่อวันที่ 27 ม.ค.ว่ามีจำนวนทั้งสิ้น 47,952 คน รวม 86 วัน มี 3,780,604 คน และมีประชาชนถวายเงินเพื่อร่วมบำเพ็ญพระราชกุศลเป็นเงิน 3,289,028.30 บาท รวม 86 วัน เป็นเงินทั้งสิ้น 317,484,749.09 บาท,ขณะที่บรรยากาศโดยรอบและภายในพระบรมมหาราชวัง ตั้งแต่เช้ามืดพสกนิกรทุกหมู่เหล่าจากทั่วประเทศ ไทย อาทิ จากจังหวัดเพชรบูรณ์ เชียงใหม่ สกลนคร สุรินทร์ ขอนแก่น ภูเก็ต ฯลฯ ยังคงเต็มไปด้วยความโศกเศร้าอาลัย แต่งชุดไว้ทุกข์เดินทางมาแสดงความไว้อาลัยและถวายสักการะพระบรมศพ ณ พระที่นั่งดุสิตมหาปราสาท ในพระบรมมหาราชวัง โดยนายสะแหล่ทู แสงกระแจ่มเรือง อายุ 49 ปี ชาวกะเหรี่ยงจากหมู่บ้านแม่แฮเหนือ ตำบลแม่นาจร อำเภอแม่แจ่ม จ.เชียงใหม่ เปิดเผยว่า ตนเดินทางมากับเพื่อนๆในหมู่บ้าน ซึ่งทุกคนมีความตั้งใจว่าในชีวิตนี้จะต้องมาถวายสักการะพระบรมศพในหลวงรัชกาลที่ 9 ให้ได้ เพราะในหลวงรัชกาลที่ 9 เป็นผู้ที่สร้างประโยชน์ให้กับแผ่นดินอย่างมหาศาล เสด็จฯไปยังถิ่นทุรกันดารโดยไม่สนว่าหนทางจะยากลำบากเพียงใด ทรงงานหนักเพื่อให้พวกเรากินดีอยู่ดี เดิมทีหมู่บ้านแม่แฮและหมู่บ้านบริเวณใกล้เคียง ส่วนใหญ่ชาวบ้านเป็นชาวเขาเผ่ากะเหรี่ยง ม้ง ประกอบอาชีพทำนาและทำไร่เลื่อนลอย เช่น ปลูกข้าวโพด ปลูกฝิ่น และเลี้ยงสัตว์ พวกเรามักอพยพเคลื่อนที่หาที่เพาะปลูกจึงบุกรุกเผาป่าไปเรื่อยๆ แต่ความเป็นอยู่ก็ยังไม่ดีขึ้น กระทั่งในหลวงรัชกาลที่ 9 ได้เสด็จฯ มายังหมู่บ้านและเห็นความยากลำบากจึงมีพระราชดำริก่อตั้งโครงการหลวงพัฒนาเกษตรที่สูงแม่แฮ ต่อมาเปลี่ยนชื่อเป็นศูนย์พัฒนาโครงการหลวงแม่แฮ ที่ได้พัฒนาหมู่บ้าน พัฒนาพื้นที่การเกษตรให้กับชาวเขาโดยไม่ต้องทำลายป่าอีกต่อไป สิ่งที่ในหลวงรัชกาลที่ 9 ทรงทำให้แก่พวกเรานับเป็นพระมหากรุณาธิคุณอย่างใหญ่หลวงที่เปลี่ยนชีวิตชาวเขาให้มีความเป็นอยู่ที่ดีขึ้น และไม่ยากลำบากอีกต่อไป,ด้านนายมีชัย ฤชุพันธุ์ ประธานกรรมการบริษัท นิวส์ เน็ตเวิร์ค คอร์ปอเรชั่น จำกัด (มหาชน) ในฐานะประธานในการเป็นเจ้าภาพบำเพ็ญกุศลอุทิศถวายพระบาทสมเด็จพระปรมินทรมหาภูมิพล อดุลยเดช ณ พระที่นั่งดุสิตมหาปราสาท กล่าวว่า วันนี้มาเป็นประธานในนามขององค์กรสื่อ ซึ่งได้รับรู้ความวิปโยคโศกเศร้าของประชาชนทั้งประเทศ รวมถึงตนน้ำตาคลอทุกครั้งที่คิดถึงพระองค์ท่าน ระหว่างที่ตนเป็นประธานบำเพ็ญกุศลได้จับเวลาประชาชนที่เข้ามาถวายสักการะตั้งแต่เข้าสู่ด้านในเขตพระที่นั่งดุสิตมหาปราสาท ตลอดจนนั่งกราบและลุกออกไป ใช้เวลาถวายสักการะแค่ 15 วินาทีเท่านั้น แต่ต้องเข้าแถวต่อคิวรอคอยนานหลายชั่วโมง ซึ่งประชาชนทุกคนมีความตั้งใจ ไม่ย่อท้อที่จะมาถวายสักการะอย่างต่อเนื่อง ถือเป็นความจงรักภักดีต่อในหลวงรัชกาลที่ 9 อย่างหาที่สุดมิได้ ในหลวงรัชกาลที่ 9 เป็นเลิศพระราชาที่ยากจะหากษัตริย์องค์ใดเหมือน ทรงพระปรีชาสามารถในทุกๆ ด้าน อุทิศทั้งชีวิตของพระองค์ท่านเพื่อให้ประชาชนได้สุขสบายด้วยความรักและความมีเมตตาจิต นี่จึงเป็นเหตุผลที่ประชาชนชาวไทยรักพระองค์มาก,ขณะที่ นางมนวิภา ประชัญคดี นายกสมาคมเสริมการศึกษาในถิ่นกันดารฯ กล่าวว่า ในหลวงรัชกาลที่ 9 ทรงให้ความสำคัญกับการศึกษาและไม่ละเลยเด็กเยาวชนในพื้นที่ทุรกันดาร เห็นได้จากโครงการศึกษาทางไกลผ่านดาวเทียม ทำให้นักเรียนที่ไม่มีโอกาสได้รับการศึกษาอย่างทั่วถึง เพราะการศึกษาสร้างปัญญาทำให้คนมีศักยภาพ,ส่วนบริเวณรอบพระบรมมหาราชวังและท้องสนามหลวง ตลอดวันที่ 28 ม.ค. ผู้สื่อข่าวรายงานว่า ยังเนืองแน่นไปด้วยประชาชนจากทั่วประเทศที่เดินทางมาถวายสักการะพระบรมศพพระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท ในพระบรมมหาราชวัง ท่ามกลางอากาศที่ร้อนจัด แต่ไม่สามารถทำลายความจงรักภักดีที่ปวงชนมีต่อพระองค์ท่านได้ โดยมีเจ้าหน้าที่ทหาร อส.และจิตอาสาคอยจัดแถวด้วยความเป็นระเบียบเรียบร้อย และมีการรักษาความปลอดภัยจุดคัดกรองทั้ง 8 จุดอย่างเข้มงวด,จากนั้นเวลา 13.30 น. กลุ่มบิ๊ก ทรีส์ ร่วมกับกลุ่มอาสาสมัครวอลันเทียร์ส ฟอร์ แดด และสำนักสิ่งแวดล้อม กรุงเทพมหานคร เจ้าหน้าที่รุกขกร กรมป่าไม้ นำเครื่องมือประกอบด้วยเชือก เลื่อย มาตกแต่งกิ่งต้นมะขามรอบสนามหลวง พร้อมกับนำอิฐรวงผึ้งที่เจ้าหน้าที่ กทม.นำมาวางไว้ที่โคนต้นมะขามออก แล้วใช้ไม้แคะเอาดินที่อุดอยู่ในอิฐรวงผึ้งออก แล้วนำอิฐวางกลับที่โคนต้นมะขามตามเดิม ทั้งนี้เพื่อช่วยให้รากของต้นมะขามที่มีอายุกว่า 100 ปีหายใจได้สะดวกขึ้น นางกัลยา วัฒนรัตน์ รอง ผอ.สำนักสิ่งแวดล้อม กรุงเทพมหานคร กล่าวว่า กิจกรรมนี้เป็นการช่วยกันดูแลต้นมะขาม เป็นการปลูกต้นไม้ในใจคน เพราะที่ผ่านมาสนามหลวงมีการใช้งานค่อนข้างหนัก ทั้งประกอบอาหารเลี้ยงผู้ที่มาถวาย สักการะพระบรมศพ ร.9 แต่ตอนนี้ไม่มีการทำครัวในสนามหลวงแล้ว ก็เลยช่วยกันมาดูแลต้นมะขาม โดยช่วยกันเอาดินที่อุดตันอิฐรวงผึ้งออก ให้อากาศเข้าไปที่รากต้นมะขามได้อย่างสะดวก นอกจากนี้ จะเสริมรากกับต้นที่มีอาการรากเน่า ตัดแต่งกิ่ง และศัลยกรรมต้นมะขามด้วย,รอง ผอ.สำนักสิ่งแวดล้อม กรุงเทพมหานคร กล่าวถึงกรณีสร้างพระเมรุมาศจะต้องมีการนำต้น มะขามออกไปบางส่วนว่า ขึ้นอยู่กับแบบก่อสร้างของกรมศิลปากร โดยจะใช้วิธีการขุดล้อมออกไป ซึ่งได้มีการกำหนดไว้แล้ว แต่ตนไม่แน่ใจว่าจำนวนเท่าใด ขึ้นอยู่กับแบบพระเมรุมาศ แต่คิดว่าไม่น่าจะมากนัก ทั้งนี้เพื่อความเหมาะสมต่อไป,อย่างไรก็ดี ผู้สื่อข่าวรายงานว่า เนื่องจากเป็นวันหยุดราชการและถือเป็นวันเที่ยวในเทศกาลตรุษจีน ทำให้มีประชาชนเดินทางมาถวายสักการะ พระบรมศพเป็นจำนวนมากกว่าที่คาดการณ์ไว้ จนอาหารที่เตรียมไว้บริการประชาชนไม่เพียงพอ ทำให้หน่วยงานภาครัฐที่รับผิดชอบจำเป็นต้องปรับเปลี่ยนแผน โดยทางเจ้าหน้าที่ กทม.นำบะหมี่สำเร็จรูปแบบถ้วย ใส่น้ำร้อนแจกประชาชนเพื่อบรรเทาความหิว แต่ก็ยังไม่เพียงพอกับความต้องการของประชาชน กระทั่งเวลา 14.30 น. พล.ต.เอกรัตน์ ช้างแก้ว เสนาธิการกองทัพน้อยที่ 1 ในฐานะรอง ผอ.กองอำนวยการร่วมรักษาความสงบเรียบร้อยโดยรอบพระบรมมหาราชวัง (กอร.รส.) เดินมาที่บริเวณที่แจกอาหาร ผู้สื่อข่าวเข้าไปสอบถามเรื่องอาหารที่ไม่เพียงพอแจกประชาชน ซึ่ง พล.ต.เอกรัตน์ตอบเพียงสั้นๆว่า อาหารยังพออยู่
สมเด็จพระเจ้าอยู่หัวโปรดเกล้าฯจัดทำของที่ระลึกและเครื่องสังเค็ดถวายแก่พระสงฆ์บรรพชิตจีนนิกายและอนัมนิกาย รวมทั้งถวายตามพระอารามหลวงในการบำเพ็ญพระราชกุศลออกพระเมรุมาศถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช
ในหลวงสวรรคต,พระเจ้าอยู่หัวสวรรคต,รัชกาลที่ 9 สวรรคต,สิ้นรัชกาลที่ 9,พระบาทสมเด็จพระปรมินทรมหาภูมิพลอดุลยเดช